Madison Square Garden (1925)
Madison Skver Gardenas (angl. Madison Square Garden, arba MSG III) – uždaroji sporto arena Niujorke. 1925 m. ji buvo pastatyta Aštuntajame prospekte (Eighth Avenue) tarp 49-osios ir 50-osios gatvių ir buvo trečioji tokiu pavadinimu. Be to, ji buvo pirmoji, pastatyta ne prie Madisono skvero (Madison Square). 1968 m. pastatas buvo nugriautas, o jo vietoje pastatytas šiuolaikinis Madison Skver Gardenas. MSG III buvo Nacionalinės ledo ritulio lygos komandos Niujorko „Rangers“ ir Nacionalinės krepšinio asociacijos komandos Niujorko „Knicks“ namų aikštė, taip pat čia vyko daugybė bokso rungtynių, Milrouzo žaidynės, koncertai ir kiti renginiai. 1962 m. gegužės 19 d. šiame pastate iš anksto (likus 10 dienų iki tikrosios datos) buvo švenčiamas JAV prezidento Džono F. Kenedžio 45-asis gimtadienis.